Broj: 711-I-328-M-1/22-02- 19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ingrid Bulian, direktorice trgovačkog društva Pragrande d.o.o. Pula., za davanjem mišljenja Povjerenstva**, na 154. sjednici održanoj dana 12. siječnja 2022.g. daje sljedeće

**MIŠLJENJE**

**Sukladno članku 18. stavku 1. ZSSI-a, direktor trgovačkog društva Pula Herculanea d.o.o. u kojem jedinice lokalne i područne (regionalne) samouprave imaju većinski udio, ne može istovremeno obnašati funkciju direktora trgovačkog društva Pragrande d.o.o.**

 Obrazloženje

Zahtjev za davanjem mišljenja Povjerenstva podnijela je obveznica Ingrid Bulian, direktorica trgovačkog društva Pragrande d.o.o. U Povjerenstvu zahtjev je zaprimljen 03. siječnja 2022. pod poslovnim brojem 711-U-19-M-1/22-01-4, povodom kojeg se vodi predmet broj M-1/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, stoga je i obveznica Ingrid Bulian povodom obnašanja dužnosti direktorice trgovačkog društva Pragrande d.o.o., koje je većinskom vlasništvu jedinica lokalne samouprave, dužna pridržavati se odredbi ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da traži mišljenje Povjerenstva može li direktor društva PULA HERCULANEA d.o.o. za obavljanje komunalnih djelatnosti, OIB: 11294943436, sa sjedištem u Puli, Trg 1. istarske brigade 14 (u nastavku: PULA HERCULANEA d.o.o.), istovremeno volonterski obnašati dužnost direktora društva PRAGRANDE d.o.o. za obavljanje djelatnosti javne odvodnje, OIB: 05117157608, sa sjedištem u Puli, Trg 1. istarske brigade 14 (u nastavku: PRAGRANDE d.o.o.), a do predstojećeg nužnog pripajanja društva PRAGRANDE d.o.o. društvu VODOVOD PULA d.o.o. za javnu vodoopskrbu, OIB: 19798348108, sa sjedištem u Puli, Radićeva ulica 9 (u nastavku: VODOVOD PULA d.o.o.).

Obveznica navodi da je društvo PULA HERCULANEA d.o.o., koje je ranije obavljalo i djelatnost javne odvodnje, Izjavom o osnivanju od 10.12.2013. osnovalo društvo PRAGRANDE d.o.o. i na njega prenijelo navedenu djelatnost radi usklađenja poslovanja s odredbama Zakona o vodama (NN 153/09), a koji zakon je propisao da javni isporučitelj vodne usluge ne može obavljati druge djelatnosti, osim javne vodoopskrbe i javne odvodnje. Prema tome, društvo PRAGRANDE d.o.o. je osnovano isključivo na temelju određenja Zakona o vodama (ne iz ekonomskih razloga), a što je predstavljalo prvi korak prema udruživanju svih trgovačkih društava koja na pojedinom uslužnom području obavljaju djelatnost javne vodoopskrbe i javne odvodnje, stoga je odlučeno da će, iz razloga racionalnosti i smanjenja troškova za plaće, direktorom takvog novoosnovanog trgovačkog društava postati direktor društva od kojeg se isto odvojilo i da će tu funkciju obavljati volonterski.

Nadalje, obveznica navodi da je između društva PULA HERCULANEA d.o.o. i društva PRAGRANDE d.o.o. potom sklopljen „Ugovor o podjeli i preuzimanju“, kojim se društvo PULA HERCULANEA d.o.o. podijelilo odvajanjem dijela svoje imovine, obveza i kapitala te prijenosom istih na društvo PRAGRANDE d.o.o., nakon čega su osnivači - članovi društva PULA HERCULANEA d.o.o. (Gradovi Pula i Vodnjan te Općine Barban, Ližnjan, Marčana, Medulin, Svetvinčenat i Fažana) postali osnivačima - članovima društva PRAGRANDE d.o.o. i kao takvi zaključili Društveni ugovor. Obveznica navodi da je društvo PULA HERCULANEA d.o.o., iz razloga racionalizacije i ekonomičnosti poslovanja, i nakon osnivanja društva PRAGRANDE d.o.o. nastavilo za društvo PRAGRANDE d.o.o. obavljati poslove koji se unutar društva PULA HERCULANEA d.o.o. obavljaju kao „zajednički poslovi“ (npr. financijsko - računovodstveni poslovi, poslovi obračuna plaća, poslovi osiguranja ljudi i imovine, poslovi zaštite na radu, poslovi upravljanja ljudskim resursima, pravni poslovi, poslovi nabave radova, roba i usluga i dr. opći poslovi), a koje u većem dijelu i danas obavlja za društvo PRAGRANDE d.o.o.

Slijedom navedenog, a posebno s obzirom na privremenost društva PRAGRANDE d.o.o., dužnost direktora društva PRAGRANDE d.o.o. i nadalje je nastavio volonterski obnašati direktor društva PULA HERCULANEA d.o.o., a takva je situacija i trenutno. Nadalje, navodi se da je dana 18.7.2019. stupio na snagu Zakon o vodnim uslugama (NN 66/19), kojim je propisana obveza spajanja svih javnih isporučitelja vodnih usluga na uslužnom području u jedinstvenog javnog isporučitelja vodnih usluga te kojim je regulirano osnivanje jedinstvenog javnog isporučitelja vodnih usluga. Također navodi da je trenutno u tijeku donošenje Uredbe o uslužnim područjima na temelju navedenog zakona. O prijedlogu navedene uredbe raspravljalo se na 93. sjednici Vlade Republike Hrvatske, održanoj 30.12.2021., a nakon što su prethodno provedena savjetovanja s javnošću te s jedinicama lokalne samouprave, županijama i javnim isporučiteljima vodnih usluga.

Obveznica ističe da je jedan od ključnih ciljeva integracija, koje će se provesti sukladno navedenom Zakonu i Uredbi, ojačati javne isporučitelje vodnih usluga radi bolje i učinkovitije provedbe investicija, a posebice EU investicija, odnosno provesti reformu u sektoru vodnih usluga, što je preduvjet za provedbu ulaganja u vodno gospodarstvo sredstvima iz Nacionalnog plana oporavka i otpornosti 2021.2026. (NPOO). Prema navedenom prijedlogu Uredbe, na uslužnom području 24 društvo preuzimatelj je VODOVOD PULA d.o.o., a navedeno uslužno područje obuhvaća gradove Labin, Pula-Pola i Vodnjan-Dignano, općine Barban, Fažana-Fasana, Kršan, Ližnjan-Lisignano, Marčana, Medulin, Pićan, Raša, Sveta Nedjelja i Svetvinčenat, naselje Škopljak i dio naselja Gračišće (Zlepčari) iz Općine Gračišće te naselje Gologorički Dol iz Općine Cerovlje u Istarskoj županiji. Obveznica navodi da iz navedenog proizlazi da će se, na temelju čl. 88. Zakona o vodnim uslugama i čl. 26. Uredbe o uslužnim područjima, društvo PRAGRANDE d.o.o. pripojiti društvu VODOVOD PULA d.o.o. te stoga moli mišljenje o tome može li direktor društva PULA HERCULANEA d.o.o. i nadalje volonterski obnašati dužnost direktora društva PRAGRANDE d.o.o. do predstojećeg nužnog pripajanja društva PRAGRANDE d.o.o. društvu VODOVOD PULA d.o.o.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Uvidom u sudski registar Trgovačkog suda u Pazinu pod brojem MBS: 040013917 upisano je trgovačko društvo Pula Herculanea d.o.o. sa sjedištem u Puli. Kao osnivači – članovi društva navedeni su Grad Pula, Općina Barban, Općina Ližnjan, Općina Marčana, Općina Medulin, Općina Svetivinčenat, Grad Vodnjan i Općina Fažana. Uvidom u sudski registar Trgovačkog suda u Pazinu pod brojem MBS: 040316775 upisano je trgovačko društvo Pragrande d.o.o. sa sjedištem u Puli. Kao osnivači-članovi društva upisani su Grad Pula, Općina Barban, Općina Ližnjan, Općina Marčana, Općina Medulin, Općina Svetivinčenat, Grad Vodnjan i Općina Fažana.

Stoga je osoba koja obavlja dužnost direktora u trgovačkom društvu Pula Herculanea d.o.o. te u trgovačkom društvu Pragrande d.o.o., obveznik u smislu članka 3. stavka 1. podstavka 40. ZSSI-a, jer se radi o društvima u većinskom vlasništvu jedinica lokalne samouprave.

Povjerenstvo ističe kako temeljem članka 18. stavka 1. ZSSI-a obveznica Zakona ne može istovremeno uz obnašanje dužnosti direktorice trgovačkog društva Pula Herculanea d.o.o. obavljati funkciju direktorice trgovačkog društva Pragrande d.o.o., neovisno o činjenici da oba trgovačka društva imaju iste osnivače i bave se istom djelatnošću te neovisno o tome obavlja li koju od ovih funkcija volonterski. Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ingrid Bulian, putem e-maila
2. Objava na internetskoj stranici Povjerenstva
3. Pismohrana